Rosalind Pitt-Rivers

Rosalind Pitt-Rivers (Londres, 1907ko martxoaren 4a - 1990eko urtarrilaren 14a) biokimikari britainiarra zen. Tiroideen Europako Elkarteko bigarren presidentea izan zen 1971n. Jean Rocheren ondorengoa izan zen eta Jack Grossek jarraitu zion postu horretan, triiodotironina (T3) hormona tiroideoaren aurkikuntzarekin hertsiki lotutako hiru izenak.
 Hezkuntza eta lehen garaiak 
Pitt-Rivers "Rosalind Venetia Henley" izenarekin jaio zen 1907ko martxoaren 4an Londresen.  Anthony Morton Henleyren (1873-1925), 5th Royal Irish Lancers-eko kapitaina, eta bere emaztea Sylvia Laura Stanleyren (1882-1980) lau alabetatik zaharrena izan zen. Bere aita Anthony Henleyren, 3. Henley baroia,  hirugarren semea izan zen, eta ama, Edward Stanleyren, Alderleyko 4. Stanley baroiaren alaba.

Hasiera batean etxean hezi zen eta geroago Notting Hill & Ealing High School-en, hamahiru urte zituela. Kimikarekiko interesa hamabi urterekin sortu zitzaion, osaba batek kimikako set bat oparitu zionean. Geroago, Londresko Bedford Collegen ikasi zuen, non 1930ean Zientzietako lizentziatura eman zioten, lehen mailako ohoreekin, eta 1931. urtean maisutza.

 Bizitza pertsonala 
1931. urtean George Pitt-Rivers (1890-1966) antropologo eta eugenista eta Augustus Pitt Riversen (1827-1900) bilobarekin ezkondu zen bigarren emazte gisa. Honek bere izena daraman antropologia museoa sortu zuen Oxforden. Senarraren lehen ezkontzako bi haurren amaorde bihurtu zen, Michael eta Julian. Seme bat erditu zuen, Anthony, 1932an, baina ezkontza 1937an desegin zen.

Ezkonduta zegoela, senarra gero eta pro-eugenista eta antisemita sutsuagoa bihurtu zen, eugenista alemaniarrengana hurbildu eta Mussolini eta Hitler goraipatu zituen. 1940an Londresko Dorrean barneratu zuten.

 Karrera 
1937an Pitt-Riversetik banandu ondoren, ikastera itzuli eta UCLko Medikuntza Eskolako Biokimikako doktoretza lortu zuen 1939an.

Mill Hill-en, Londresen, Ikerketa Medikoko Institutu Nazionaleko (NIMR) zientzialariekin bat egin zuen 1942an. Hau Erresuma Batuko Ikerketa Medikoko Kontseiluko (MRC) instituturik handiena zen. Geroago, Kimika Dibisioko zuzendari izan zen eta 1972an erretiroa hartu zuen.

Rosalindek Jack Grossi T3 hormona aurkitzen lagundu eta 1952an The Lancet-en bere aurkikuntzak argitaratu ondoren, nazioarteko errekonozimendua lortu zuen. Royal Societyko (FRS) kide hautatu zuten 1954an. 1973an Londresko Bedford College-ko kide izendatu zuten, 1983an Royal Society of Medicine-ko ohorezko kide eta 1986an Royal College of Physicians-eko ohorezko kide izan zen.

Besteak beste, Jamshed Tatarekin batera The Thyroid Hormones (1959) eta The Chemistry of Thyroid Diseases (1960) argitaratu zituen, eta W. R. Trotterekin The Thyroid Gland (1964).

 Erreferentziak 

 Kanpo estekak 

Kategoria:Royal Societyko kideak
Kategoria:Erresuma Batuko biokimikariak
Kategoria:Emakume kimikariak
Kategoria:Emakume ikertzaileak
Kategoria:Emakume zientzialariak